Opozantul în exil al Kremlinului Mihail Hodorkovski a îndemnat luni guvernele occidentale să nu recunoască victoria în alegeri a lui Vladimir Putin şi a dat asigurări că opoziţia este unită împotriva preşedintelui rus, transmite AFP.
"E vorba acum de a recunoaşte în sfârşit în mod public ilegitimitatea lui Putin", a declarat Hodorkovski unor jurnalişti la Berlin.
"Avem mari aşteptări de la societatea occidentală, căreia îi cerem să-şi îndemne guvernele să nu recunoască legitimitatea lui Putin", a subliniat fostul oligarh în cadrul unui eveniment organizat la centrul de reflecţie Center for Liberal Modernity.
"Atunci când şefii de stat şi guvern occidentali îi strâng mâna lui Putin, aceasta înseamnă o foarte puternică legitimare a lui Putin în ţara sa", a adăugat el.
Opozantul rus a asigurat totodată că diferitele curente de opoziţie sunt de acord în "chestiuni esenţiale": "Nu-l mai vrem pe Putin la putere şi vrem să clarificăm lucrurile cu alegeri corecte şi transparente", a explicat el.
Duminică, Hodorkovski s-a întâlnit la Berlin cu Iulia Navalnaia, văduva opozantului Aleksei Navalnîi – decedat în februarie în închisoare -, în faţa ambasadei ruse din capitala germană, unde Navalnaia a votat în cadrul alegerilor prezidenţiale din Rusia.
Mihail Hodorkovski, fost magnat al petrolului, a petrecut zece ani în închisoare, după ce i s-a opus lui Putin la începutul anilor 2000. După eliberarea sa, în 2013, s-a refugiat la Londra, de unde finanţează platforme ale opoziţiei.